Il-Ħames Pitazz – Paragrafi 1421-1430 Dawk li kienu qegħdin jagħmlu l-adorazzjoni dak il-ħin kienu l-Madre Superjura u xi ftit sorijiet oħrajn. Imma jiena ndunajt li kien it-talb tal-Madre Superjura li kien ċaqlaq is-sema, u fraħt li jeżistu erwieħ li jogħġbu lil Alla. Meta, l-għada waqt il-ħin tar-rikreazzjoni, staqsejt liema sorijiet kienu qegħdin jagħmlu l-adorazzjoni bejn l-erbgħa u l-ħamsa, waħda mis-sorijiet qalet, "Għalfejn qiegħda tistaqsi, Sor? Forsi kellek xi rivelazzjoni?" Waqajt fis-skiet u ma għidt xejn iżjed; għalkemm staqsietni l-Madre Superjura, ma stajtx inwieġeb għax ma kienx il-waqt. Darba, waħda mis-sorijiet (Swor Damiana Ziolek) afdat fija li riedet tagħżel ċertu saċerdot bħala l-konfessur tagħha. Kienet ferħana ħafna meta qasmet din l-aħbar miegħi u talbitni nitlob għal din l-intenzjoni, u għalhekk jiena wegħedtha li hekk kont sejra nagħmel. Waqt it-talb, sirt naf li dik ir-ruħ ma kienet sejra tapprofitta xejn mid-direzzjoni tiegħu. U mbagħad, meta rġajna ltaqjna, reġgħet qaltli kemm kienet ferħana li kienet sejra tkun taħt id-direzzjoni tiegħu. Fraħt magħha, imma meta telqet qlajt ċanfira sewwa. Ġesu'qalli ngħidilha x'kien għarrafni waqt it-talb, ħaġa li jiena għamiltha mal-ewwel opportunita', għalkemm swietli ħafna. Illum, għal ftit ħin, ħassejt l-uġigħ tal-kuruna tax-xewk. Dak il-ħin kont qiegħda nitlob għal ċerta ruħ quddiem is-Sagrament Imqaddes. F'daqqa waħda, ħassejt uġigħ hekk qawwi li rasi waqgħet fuq il-kanċell tal-altar. Għalkemm dan il-waqt kien qasir ħafna, ġabli ħafna wġigħ. Kristu, agħtini l-erwieħ. Ħalli jiġrili dak li Inti trid, imma agħtini l-erwieħ biex tpattili. Jiena rrid is-salvazzjoni tal-erwieħ. Irrid li l-erwieħ ikunu jafu bil-ħniena Tiegħek. Ma baqagħli xejn għalija, għax jiena tajt kollox għall-erwieħ, bir-riżultat li f'jum il-ħaqq ser nidher quddiemek b'idejja vojta, ladarba jiena tajt kulma għandi lill-erwieħ. Għalhekk Inti m'hu ser ikollok xejn fuqhiex tiġġudikani., u dak inhar għad niltaqgħu: L-imħabba u l-ħniena . . . Ġ.M.Ġ Ġesu' moħbi, ħajja ta' ruħi, L-għan tax-xewqa ħerqana tiegħi, Xejn m'hu ser iżomm lura Mħabbtek ġewwa qalbi. Il-qawwa tal-imħabba li għandna għal xulxin tassigurani minn dan. Ġesu' moħbi, il-maħbub l-iżjed safi tiegħi, Ħajti flimkien miegħek diġa' bdiet hawnhekk fl-art, U għad tidher fil-milja kollha tagħha fl-eternita' li għad trid tiġi, Għax l-imħabba tagħna għal xulxin qatt m'hi ser titbiddel. Ġesu' moħbi, xewqa waħdanija ta' ruħi, Inti waħdek għalija iktar mit-tgawdija tal-ġenna. Ruħi tfittex lilek biss, li Inti 'l fuq mir-rigali u l-grazzji kollha, Inti li tiġi għandi taħt l-ispeċi tal-ħobż. Ġesu' moħbi, hu sa fl-aħħar ruħi għatxana Li qed taqbad għalik bin-nar safi tas-Serafini. Jiena qed nimxi ħajti fil-passi tiegħek u ħadd ma jista' jirbaħli, b'rasi merfugħa 'l fuq, bħal kavallier, għalkemm jiena biss tfajla dgħajfa. Issa ili xahar inħossni sejra għall-agħar. Kull darba li nisgħol, inħoss il-pulmuni tiegħi qedgħin jitmermru. Xi kultant jiġrili li nħoss it-tmermir sħiħ tal-kadavru tiegħi stess. Diffiċli tesprimi xi tbatija kbira hi din. Għalkemm jiena naqbel ma' dan kollu bir-rieda sħiħa tiegħi, xorta waħda hi tbatija kbira għan-natura, ikbar milli tilbes il-qmis tax-xagħar (li jilbsu l-axxeti) jew mill-flaġelazzjoni sakemm joħroġ id-demm. Ħassejtha b'mod speċjali waqt li kont sejra r-refettorju. Kelli nagħmel sforz kbir biex niekol xi ħaġa għax l-ikel kien qed idardarni. F'dan iż-żmien ukoll bdejt insofri minn uġigħ fl-imsaren. Ikel imħawwar sewwa kien iġibli wġigħ hekk kbir li għaddejt ħafna iljieli nitkagħweġ bl-uġigħ u nibki, kollox għall-midinbin. Staqsejt iżda lill-konfessur tiegħi x'kelli nagħmel: jekk kellix inkompli nbati dan minħabba l-midinbin, jew jekk kellix nitlob is-superjuri jagħmlu eċċezzjoni u jagħtuni ikel mhux daqshekk rikk. Hu iddeċieda li kelli nitlob is-superjuri jagħtuni ikel aktar ħafif. U għalhekk imxejt fuq dak li qalli meta rajt li din l-umiljazzjoni kienet togħġob lil Alla iktar. Darba, bdejt niddubita kif kien possibbli li jiena nħoss il-ħin kollu ġismi jitmermer u fl-istess ħin inħossni kapaċi nimxi u naħdem. Forsi din kienet xi tip ta' illużjoni. Imma ma tistax tkun illużjoni, għax qiegħda ġġibli wġigħ hekk terribbli. Filwaqt li kont qiegħda naħseb fuq din il-ħaġa, waħda mis-sorijiet ġiet biex tkellimni. Wara xi minuta jew tnejn, għamlet wiċċ tassew ikrah u qalet, "Sor, qiegħda nxomm kadavru hawnhekk, bħallikieku qiegħed jitmermer. O x'biża!" Jiena għidtilha, "Tibżax, Sor, dik ir-riħa ta' kadavru ġejja mingħandi." Kienet verament sorpriża u qalet li ma setgħetx tissaportiha iżjed. Wara li kienet telqet, jiena fhimt li Alla kien ippermettielha tinduna b'din il-ħaġa sabiex ma jibqagħli l-ebda dubju, imma li Hu kien qiegħed tassew iwettaq miraklu meta ma ħalliex il-komunita' kollha tinduna b'din it-tbatija. O Ġesu' tiegħi, Inti biss taf kemm hu kbir dan is-sagrifiċċju.
Djarju ta' Swor Fawstina – Il-5 Pitazz (par.1421-1430)